For næsten præcis et år siden blev Kim Koch smidt ud af direktørstolen, men nu sætter han sig i den igen. I april 2022 konstaterede Agri Nord ”økonomiske uregelmæssigheder” i forbindelse med Kim Kochs arbejde gennem otte år – i de sidste måneder som projektchef - og bestyrelsen meldte ham til politiet. En efterforskning, betjentene stadig er i gang med. Nu er han så ansat som direktør hos interesseorganisationen Bæredygtigt Landbrug. Det skriver Agriwatch.dk. - Jeg brænder både for landbruget og for den sag, som Bæredygtigt Landbrug er sat i verden for at kæmpe og italesætte: At skabe bedre rammevilkår for danske landmænd, siger Kim Koch om sit nye job. Han roser samtidig de danske landmænd, han nu skal arbejde tæt sammen med. - Som motto har jeg altid haft: Dansk er bedre. Vi har nogle af verdens dygtigste samt mest innovative og klimavenlige landmænd. Inden Kim Koch endte på direktørgangen, var han tilknyttet Bæredygtigt Landbrug som projektchef. Stærkt samarbejde Formand for Bæredygtigt Landbrug Peter Kiær siger til Agriwatch.dk, at bestyrelsen hele vejen igennem ansættelsesforløbet har været ”velinformeret” omkring den verserende sag mod Kim Koch. Han er ”slet ikke nervøs” for sin nye direktørs lunkne fortid, siger han til fagmediet. - Vi har haft et rigtig godt samarbejde med Kim de seneste seks måneder, og vi har fået en stærk og visionær leder til Bæredygtigt Landbrug, lyder det fra Peter Kiær. Kim Koch afløser Steen-Flemming Stevns Elmarlund, der kun nåede at sidde på direktørposten i lidt over to måneder. Han stoppede, fordi han var uenig med ledelsen omkring strategien.

Referat:
Kim Koch blev fyret fra sin direktørpost hos Agri Nord, men nu har Bæredygtigt Landbrug ansat ham som direktør.